RO Jurnalul Oficial al Uniunii Europene C 403/20

Publicarea unei cereri de modificare în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2016/C 403/10)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 (1).

CERERE DE APROBARE A UNOR MODIFICĂRI CARE NU SUNT MINORE A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„SCHWÄBISCHE SPÄTZLE”/„SCHWÄBISCHE KNÖPFLE”

Nr. UE: DE-PGI-0105-01384 – 12.10.2015

DOP ( ) IGP ( X )

1. Grupul solicitant și interesul legitim

Schutzgemeinschaft Schwäbische Spätzle

Adresa : Dottingerstrasse 69 72525 Münsingen DEUTSCHLAND

Interesul legitim:

Solicitantul este același cu solicitantul inițial. Schutzgemeinschaft Schwäbische Spätzle este o asociație de producători și prelucrători de produs în cauză.

2. Statul membru sau țara terță

Germania

3. Rubrici din caietul de sarcini care fac obiectul modificării (modificărilor)

— ☐ Denumirea produsului — ☒ Descrierea produsului — ☐ Aria geografică — ☐ Dovada originii — ☒ Metoda de producție — ☒ Legătura cu aria geografică — ☐ Etichetarea — ☐ Altele [a se specifica]

4. Tipul modificării (modificărilor)

— ☒ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012 — ☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

5. Modificare (modificări)

(b) Descriere

1. În prima propoziție se adaugă următorul text după „…produs din paste făinoase pe bază de ouă realizat din ouă proaspete”: „(produs din paste făinoase uscate) sau ouă întregi și/sau ouă proaspete (produs din paste făinoase proaspete).”

2. La sfârșitul primului paragraf se adaugă următoarele propoziții care existau anterior în secțiunea (e) Metoda de producție: „Produsele «Schwäbische Spätzle»/«Schwäbische Knöpfle» sunt vândute direct pentru consum sub formă de produse din paste făinoase proaspete sau sub formă pasteurizată și/sau refrigerată sau congelată. În plus, produsele «Schwäbische Spätzle»/«Schwäbische Knöpfle» sunt, de asemenea, vândute ca produse din paste făinoase uscate potrivite pentru depozitare.”

3. În paragraful intitulat „Compoziție”: — în prima propoziție se adaugă următorul text după „…griș, ouă proaspete”: „(«Schwäbische Spätzle»/«Schwäbische Knöpfle» uscate) sau ouă întregi și/sau ouă proaspete («Schwäbische Spätzle»/«Schwäbische Knöpfle» proaspete)”; — se adaugă următoarea propoziție la sfârșitul paragrafului: „Ulei de gătit care nu afectează gustul sau culoarea produsului poate să fie adăugat, în mod opțional, la «Schwäbische Spätzle»/«Schwäbische Knöpfle» proaspete.”

4. În paragraful intitulat „Caracteristici”: — detalii privind „Calitatea ouălor” se înlocuiesc cu următorul text: „Calitatea ouălor pentru «Schwäbische Spätzle»/«Schwäbische Knöpfle» uscate: ouă proaspete în conformitate cu normele generale pentru pastele făinoase. Calitatea ouălor pentru «Schwäbische Spätzle»/«Schwäbische Knöpfle» proaspete: ouă întregi și/sau ouă proaspete în conformitate cu normele generale pentru pastele făinoase.”; — după „Calitatea grișului”, „… sau griș de alac” se înlocuiește cu: „și/sau griș de alac”; — după „Calitatea grișului pentru Spätzle proaspete”, „griș de grâu sau de alac” se înlocuiește cu: „griș de grâu și/sau griș de alac”; — la sfârșitul paragrafului se adaugă următorul text: „Ulei de gătit care nu afectează gustul sau culoarea: adăugare opțională a uleiului în «Schwäbische Spätzle»/«Schwäbische Knöpfle» proaspete”.

Justificare:

1. Înlocuirea „ouălor proaspete” cu „ouă întregi” pentru „Schwäbische Spätzle”/„Schwäbische Knöpfle” proaspete Deși mulți dintre producătorii de produse din paste făinoase uscate sparg ei înșiși ouăle de găină și le utilizează ca ouă proaspete la scurt timp după aceea, această procedură este rară în afara unităților de alimentație publică și a micilor întreprinderi artizanale. Întrucât ouăle nepasteurizate sunt foarte sensibile la alterarea microbiană, există un risc semnificativ ca materia primă și, în consecință, produsul finit, să fie afectată în mod negativ, în special în cazul producătorilor de produse din paste făinoase proaspete. Din acest motiv, ei utilizează ouă întregi pasteurizate provenite de la producători consacrați. Furnizorii trebuie să fie autorizați în temeiul legislației UE în domeniul sanitar-veterinar și alimentar, iar produsele în stare brută (ouă cu coajă) și produsele finite trebuie să facă obiectul unui număr de inspecții de rutină. Inspecțiile produselor în stare brută includ o verificare regulată și minuțioasă a produselor la primire, care include condițiile de depozitare, dimensiunile camerei de aerare și teste vizând depistarea substanțelor nocive efectuate de laboratoare externe acreditate. După pasteurizare, se efectuează teste fizico-chimice și microbiologice suplimentare pe loturi, asigurându-se faptul că produsele furnizate sunt foarte sigure în ceea ce privește prospețimea, perioada de valabilitate și uniformitatea ingredientelor. În particular, identificarea acizilor organici (acid lactic, acid beta-hidroxibutiric, acid succinic) este un bun indicator pentru prospețime. Ouăle proaspete, în conformitate cu normele generale pentru pastele făinoase, pot fi, de asemenea, obținute din unități autorizate în cazul în care produsele pe bază de ouă pasteurizate sunt livrate producătorilor de paste făinoase în termen de 24 de ore și sunt prelucrate la scurt timp după aceea. Cu toate acestea, aplicarea acestor măsuri proceselor operaționale, în special după zilele de sfârșit de săptămână și după zilele de sărbători legale, poate fi dificilă pentru producătorii de produse din paste făinoase proaspete. Totuși, normele generale privind pastele făinoase nu conțin nicio regulă privind vechimea ouălor, ci doar privind perioada de timp dintre spargerea ouălor și prelucrarea acestora. Cu toate acestea, vechimea ouălor, împreună cu modul în care au fost stocate înainte de a fi sparte, este esențială pentru calitatea lor. Totuși, acest factor nu este abordat în normele aplicabile. Nu există nicio îndoială că ouăle întregi și ouăle proaspete pot proveni doar dintre ouăle de calitatea A. Ouăle întregi pasteurizate, care sunt utilizate în producția de produse din paste făinoase proaspete pe bază de ouă, pot fi stocate pentru o perioadă de maximum 14 zile de la data ouatului. Ouăle proaspete nu pot devia de la perioada de stocare indicată. În lumina celor de mai sus, utilizarea ouălor întregi în producția de „Schwäbische Spätzle”/„Schwäbische Knöpfle” proaspete respectă cerințele în materie de siguranță a producției și este cel puțin echivalentă utilizării ouălor proaspete, fără a exista efecte negative asupra calității produsului final.

2. În ceea ce privește obiectul cererii, descrierea diferitelor moduri în care produsele „Schwäbische Spätzle”/„Schwäbische Knöpfle” din paste făinoase proaspete și uscate pot fi vândute aparține secțiunii (b) din caietul de sarcini și, prin urmare, a fost mutată din secțiunea (e) în această secțiune.

3. Uleiul de gătit ca ingredient opțional Odată ce au fost produse, pastele făinoase proaspete nu sunt uscate, nici măcar parțial. Întrucât ele conțin mai multă apă decât produsele din paste făinoase uscate, ele se pot aglutina mai ușor. Pentru a evita aceasta, trebuie adăugat ulei de gătit. Aceasta asigură faptul că produsele din paste făinoase proaspete își păstrează uniformitatea și forma, îmbunătățind calitatea produsului atunci când sunt gătite pentru consumul final. Scoaterea pastelor făinoase din ambalajul lor și încălzirea acestora este ușoară. Utilizarea uleiului de gătit care nu are niciun efect asupra gustului sau a culorii produsului asigură faptul că gustul și culoarea produselor „Schwäbische Spätzle”/„Schwäbische Knöpfle” nu se modifică. În sectorul alimentației publice și în gătitul mâncării în gospodării este o practică comună să se adauge ulei atunci când produsele din paste făinoase sunt gătite sau stocate. Atunci când se gătesc produse din paste făinoase uscate, o cantitate mică de ulei se adaugă, în general, la apa de fiert ca mijloc suplimentar de a preveni aglutinarea pastelor făinoase. Adăugarea de ulei de gătit la produsele „Schwäbische Spätzle”/„Schwäbische Knöpfle” proaspete corespunde, așadar, cerințelor tehnologice și nu are efecte negative asupra calității și asupra caracteristicilor produsului.

4. Modificarea „sau griș de alac” în „și/sau griș de alac” în primul rând corectează o eroare evidentă și în al doilea rând clarifică tradiția din rândul producătorilor conform căreia grișul de grâu și grișul de alac pot fi utilizate împreună. Din același motiv, „griș de grâu sau griș de alac” este înlocuit, de asemenea, cu „griș de grâu și/sau griș de alac”.

(e) Metoda de producție

La finalul prezentei secțiuni, fraza „în cazul produselor din paste făinoase proaspete, produsul este răcit și, dacă este necesar, pasteurizat, iar apoi este răcit la o temperatură între 2 și 7 °C” se modifică după cum urmează:

„în cazul produselor din paste făinoase proaspete, produsul este pasteurizat, dacă este necesar, iar apoi este răcit la o temperatură între 2 și 7 °C sau este congelat.”

Justificare:

Aceasta reprezintă o modificare de redactare. În plus, din motive de claritate, se adaugă, de asemenea, faptul că produsele din paste făinoase proaspete pot fi congelate. În secțiunea (b) Descriere este deja menționat faptul că produsele „Schwäbische Spätzle”/„Schwäbische Knöpfle” pot fi vândute ca produs congelat.

(f) Legătura cu aria geografică

Specificitatea produsului:

În prima propoziție se adaugă următorul text după „… produs din paste făinoase pe bază de ouă realizat din ouă proaspete”: „(produs din paste făinoase uscate) sau ouă întregi și/sau ouă proaspete (produs din paste făinoase proaspete)”.

Justificare:

A se vedea justificarea pentru înlocuirea „ouălor proaspete” cu „ouă întregi” pentru produsele „Schwäbische Spätzle”/„Schwäbische Knöpfle” proaspete, în secțiunea (b) Descriere.

DOCUMENT UNIC

„SCHWÄBISCHE SPÄTZLE”/„SCHWÄBISCHE KNÖPFLE”

Nr. UE: DE-PGI-0105-01384 – 12.10.2015

DOP ( ) IGP ( X )

1. Denumire (denumiri)

„Schwäbische Spätzle”/„Schwäbische Knöpfle”

2. Statul membru sau țara terță

Germania

3. Descrierea produsului agricol sau alimentar

3.1. Tip de produs

Clasa 2.5 Paste făinoase

3.2. Descrierea produsului căruia i se aplică denumirea de la punctul 1

„Schwäbische Spätzle”, cunoscute și sub denumirea de „Schwäbische Knöpfle”, sunt produse din paste făinoase pe bază de ouă utilizând ouă proaspete (produse din paste făinoase uscate) sau ouă întregi și/sau ouă proaspete (produse din paste făinoase proaspete), într-un stil artizanal. Produsul are o formă neregulată și o suprafață rugoasă și poroasă. Aluatul este introdus direct în apa în fierbere sau în vaporii de apă. În limbajul curent, cele două denumiri se referă la același produs obținut din același aluat și sunt interschimbabile. Produsul din paste făinoase pe bază de ouă poate fi gros sau subțire și lung sau scurt. Nu există o distincție clară în ceea ce privește modul de utilizare a celor două denumiri, utilizarea lor variind de la o regiune la alta.

Produsele „Schwäbische Spätzle”/„Schwäbische Knöpfle” sunt vândute direct pentru consum sub formă de produse din paste făinoase proaspete sau sub formă pasteurizată și/sau refrigerată sau congelată. În plus, produsele „Schwäbische Spätzle”/„Schwäbische Knöpfle” sunt, de asemenea, vândute ca produse din paste făinoase uscate potrivite pentru depozitare.

Caracteristici:

Culoare/aspect extern: naturală, de la galben-auriu la galben deschis.

Formă: produs din paste făinoase cu formă neregulată; suprafață rugoasă și poroasă; stil artizanal; forma variază de la groase la subțiri și de la lungi la scurte.

Consistență/textură: consistență fermă la mușcare, pot fi fierte/nelipicioase, cu o suprafață rugoasă.

Calitatea ouălor pentru produsele „Schwäbische Spätzle”/„Schwäbische Knöpfle” (produse din paste făinoase uscate): ouă proaspete în conformitate cu normele generale pentru pastele făinoase.

Calitatea ouălor pentru produsele „Schwäbische Spätzle”/„Schwäbische Knöpfle” (produse din paste făinoase proaspete): ouă întregi și/sau ouă proaspete în conformitate cu normele generale pentru pastele făinoase.

Conținut de ouă per kilogram de griș/făină:

„Schwäbische Spätzle”/„Schwäbische Knöpfle” (produse din paste făinoase uscate): cel puțin 2 ouă per kilogram de griș, în mod normal se utilizează între 4 și 6 ouă per kg de griș.

„Schwäbische Spätzle”/„Schwäbische Knöpfle” (produse din paste făinoase proaspete): cel puțin 8 ouă per kilogram de griș și făină.

Calitatea grișului: griș din grâu dur și/sau griș de alac.

Calitatea grișului pentru produsele „Schwäbische Spätzle”/„Schwäbische Knöpfle” proaspete: griș de grâu și/sau griș de alac.

Calitatea apei: apă potabilă proaspătă.

Sare: opțional, maximum 1 %.

Condimente, ierburi aromatice, spanac: opțional.

Acid citric: opțional, în cazul produselor „Schwäbische Spätzle”/„Schwäbische Knöpfle” proaspete.

Ulei de gătit care nu afectează gustul sau culoarea: opțional, în cazul produselor „Schwäbische Spätzle”/„Schwäbische Knöpfle” proaspete.

3.3. Hrană pentru animale (doar pentru produsele de origine animală) și materii prime (doar pentru produselor prelucrate)

Ingredientele utilizate la fabricarea produselor „Schwäbische Spätzle”/„Schwäbische Knöpfle” sunt: griș, ouă proaspete (produse din paste făinoase uscate) sau ouă întregi și/sau ouă proaspete (produse din paste făinoase proaspete) și apă potabilă. Se pot adăuga sare (maximum 1 %), condimente, ierburi aromatice și spanac. În cazul produselor „Schwäbische Spätzle”/„Schwäbische Knöpfle” proaspete se poate adăuga acid citric, iar grișul poate fi înlocuit integral sau parțial cu făină. Ulei de gătit care nu afectează gustul sau culoarea produsului poate să fie adăugat, în mod opțional, la „Schwäbische Spätzle”/„Schwäbische Knöpfle” proaspete.

3.4. Etape specifice ale producției care trebuie să se desfășoare în aria geografică delimitată

Pentru a garanta autenticitatea acestui produs tradițional, tipic pentru regiunea din care provine, și pentru a asigura menținerea unui nivel înalt de calitate, produsele „Schwäbische Spätzle”/„Schwäbische Knöpfle” trebuie realizate în regiunea geografică desemnată. Etapele de producție pentru produsele din paste făinoase proaspete sau uscate sunt identice până la etapele de răcire și de uscare. În mod tradițional, produsele „Schwäbische Spätzle”/„Schwäbische Knöpfle” sunt realizate manual; realizarea mecanizată a produselor „Schwäbische Spätzle”/„Schwäbische Knöpfle” a demarat abia la începutul secolului al XX-lea. Ingredientele se amestecă, iar aluatul se supune unui proces de frământare până când devine consistent. Odată cu introducerea mașinilor de frământat, acest proces a devenit în general unul mecanizat. Aluatului i se dă formă, după care este introdus în apă în fierbere sau în vapori de apă. Consistența aluatului și atingerea temperaturii și a timpului de coacere corecte necesită o pricepere instinctivă și o experiență dificil de standardizat. Măiestria producătorilor și priceperea regională în privința prelucrării joacă un rol important în acest proces. În cazul produselor din paste făinoase uscate, produsele „Schwäbische Spätzle”/„Schwäbische Knöpfle” obținute sunt supuse unui proces de pre-uscare și, ulterior, de uscare; în cazul produselor din paste făinoase proaspete, produsul este pasteurizat, dacă este necesar, iar apoi este răcit la o temperatură între 2 și 7 °C sau este congelat.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

—

4. Delimitare concisă a ariei geografice

Aria geografică cunoscută sub denumirea de Suabia (Schwaben) cuprinde întregul land Baden-Württemberg, precum și întreaga regiune Suabia din Bavaria.

5. Legătura cu aria geografică

Specificitatea ariei geografice

Produsele „Schwäbische Spätzle”/„Schwäbische Knöpfle” au fost realizate în aria geografică respectivă timp de secole și ocupă un loc important în bucătăria suabă. Măiestria producătorilor și priceperea regională în privința prelucrării joacă un rol important în acest proces. În mod tradițional, aluatul pentru „Spätzle” este tăiat manual și, chiar și astăzi, tăierea manuală a aluatului pe o planșă este considerată un simbol special al calității. Producția mecanizată a produselor „Schwäbische Spätzle”/„Schwäbische Knöpfle” în stil artizanal (adică imitând tăierea manuală a aluatului) a debutat la începutul secolului al XX-lea, din motive economice. Primele brevete, bazate pe experiența practică, au fost înregistrate (a se vedea, de exemplu, Deutsches Reichpatent 471046) cu scopul de a menține caracterul autentic și artizanal al produsului „Schwäbische Spätzle”/„Schwäbische Knöpfle”. O serie de expoziții conțin probe prin care priceperea tradițională din Suabia pentru a fabrica acest produs poate fi dovedită din cele mai vechi timpuri și până în prezent [a se vedea „Spätzle und Knöpfle – Geschichte(n) rund um das Leibgericht der Schwaben”, în special: Alte Zeiten, Ofterdingen; „Spätzle – Schaben, pressen, hobeln”, Freilichtmuseum Beuren]. Numeroasele concursuri de gătit și câteva recorduri mondiale de tăiere a aluatului pentru „Spätzle” subliniază specificitatea ariei geografice asociată factorilor umani. Priceperea locală în ceea ce privește fabricarea aluatului a fost transmisă din generație în generație și contribuie semnificativ la conferirea caracteristicilor ulterioare ale produsului. Tradiția producerii „Spätzle” își are începuturile în secolul al XVIII-lea. În 1725, Rosino Lentilio, consilier și medic personal din Württemberg, a concluzionat că „Knöpflein” și „Spazen” erau „toate obținute din făină”. La vremea respectivă, alacul era cultivat pe scară largă în zona Suabia-Alemania. Această cereală crește pe soluri sărace și era foarte populară în regiunea respectivă, unde existau mici fermieri și care era caracterizată de sărăcie. Dat fiind că alacul conține mult gluten, iar aluatul putea fi, prin urmare, fabricat în vremuri de restriște fără adaos de ouă, produsele „Schwäbische Spätzle”/„Schwäbische Knöpfle” se obțineau în principal din alac. Produsul a câștigat notorietate în regiunea muntoasă Münsinger Alb. Odată cu industrializarea și cu creșterea prosperității, produsele „Schwäbische Spätzle”/„Schwäbische Knöpfle”, care constituiseră până atunci o mâncare obișnuită, de zi cu zi, au devenit o specialitate culinară consumată doar în zile de sărbătoare. Într-o descriere din 1937 a unui sat de fermieri din regiunea Suabia, produsele „Spätzle” sunt descrise ca o mâncare festivă. Cu un an înainte, poetul local Sebastian Blau considera „Spätzle” ca fiind simbolul identității regiunii Suabia: „… «Spätzle» reprezintă fundamentul bucătăriei noastre, al faimei țării noastre etc., alfa și omega meniului din Suabia etc.”. În locuri cu o natură mai puțin favorabilă din aria geografică respectivă, metodele regionale tradiționale de realizare a „Spätzle”, împreună cu măiestria producătorilor, au permis obținerea unui produs de o înaltă calitate. Astăzi, în Suabia, „Schwäbische Spätzle”/„Schwäbische Knöpfle” sunt produse de aproape toți producătorii de paste făinoase și sunt utilizate în majoritatea restaurantelor. Începând din anii ’80, acest produs se și exportă cu succes. Pentru cei care trăiesc în aria geografică respectivă, produsul a devenit un simbol al identității. Importanța acordată produselor „Schwäbische Spätzle”/„Schwäbische Knöpfle” în bucătăria suabă poate fi observată, printre altele, în romanul „Die Geschichte von den Sieben Schwaben”, publicat pentru prima dată în 1827, conform căruia în Suabia se obișnuiește „să se mănânce supă de cinci ori pe zi, de două ori cu «Knöpfle» sau «Spätzle»”. În 1892, Elise Henle scria despre importanța ca o femeie din Suabia să știe să gătească „Spätzle”: „O femeie care nu știe să gătească «Spätzle» nu este o suabă adevărată”. În vremuri mai recente, autorul suab Siegfried Ruoss enumeră, în cartea sa de bucate intitulată „Schwäbische Spätzleküche”, peste 50 de rețete diferite care provin din Suabia și care utilizează „Spätzle”.

Specificitatea produsului

Spre deosebire de alte produse din paste făinoase, produsele „Schwäbische Spätzle”/„Schwäbische Knöpfle” sunt realizate din paste făinoase pe bază de ouă utilizând ouă proaspete (produse din paste făinoase uscate) sau ouă întregi și/sau ouă proaspete (produse din paste făinoase proaspete), într-un stil artizanal. Produsul are o formă neregulată și o suprafață rugoasă și poroasă. Aluatul este introdus direct în apa în fierbere sau în vaporii de apă. Produsul poate fi subțire sau gros, lung sau scurt. Acestea sunt singurele tipuri de produse din paste făinoase care sunt fierte pentru prima dată în timpul procesului de fabricare. Aluatul umed este fie presat printr-o sită perforată, fie este lăsat să cadă printre găurile sitei într-un recipient cu apă fierbinte. Dacă este necesar, în timpul acestui proces aluatul poate fi tăiat.

Legătura cauzală dintre aria geografică și calitatea sau caracteristicile produsului (pentru DOP) sau o calitate specifică, reputația sau alte caracteristici ale produsului (pentru IGP)

Legătura cauzală dintre caracteristicile speciale ale produselor „Schwäbische Spätzle”/„Schwäbische Knöpfle” și originea geografică rezultă din reputația deosebită de care se bucură aceste produse ca urmare a originii lor. Produsele sunt specialități de paste făinoase care au o lungă tradiție; ele sunt emblematice pentru Suabia și, în special, sunt bine cunoscute și apreciate atât în regiune, cât și în afara ei. Acest fapt este confirmat de majoritatea opiniilor primite de autoritatea națională competentă și de sondajul realizat în rândul consumatorilor în 2002.

În al doilea rând, numeroasele trimiteri care figurează în literatură, în articole din presă și în cărțile de gătit regionale confirmă rolul deosebit de important al produselor „Spätzle” și „Knöpfle” și prețuirea de care se bucură ca „mâncare tradițională suabă”.

În prezent, în Suabia, produsele „Schwäbische Spätzle” și „Schwäbische Knöpfle” apar pe listele de produse ale aproape tuturor producătorilor de paste făinoase și sunt utilizate în majoritatea restaurantelor. Începând din anii ’80, acest produs se și exportă cu succes. Prețuirea de care se bucură produsele „Schwäbische Spätzle”/„Schwäbische Knöpfle” este mai ales rezultatul metodelor regionale tradiționale de producție și al măiestriei producătorilor de „Spätzle” din Suabia, varianta tăiată manual bucurându-se de o reputație deosebită. Fabricarea mecanizată necesită de asemenea experiență și o pricepere instinctivă, astfel încât măiestria producătorilor și experiența la nivel regional cu privire la prelucrare joacă un rol semnificativ. Prin urmare, se poate trage concluzia că reputația de care se bucură produsele „Schwäbische Spätzle”/„Schwäbische Knöpfle” este strâns legată de regiunea de producție.

Produsele „Schwäbische Spätzle”/„Schwäbische Knöpfle” sunt bine cunoscute consumatorilor și, dată fiind originea lor regională, sunt deosebit de prețuite datorită îndelungatei lor tradiții ca specialitate suabă și măiestriei dezvoltate la nivel local în realizarea lor, produsele tăiate manual fiind considerate ca având o calitate deosebită. Un sondaj la nivel național efectuat în 1965 de Konsumgenossenschaft Stuttgart e.G. pentru regiunile Stuttgart și Reutlingen a demonstrat prețuirea deosebită de care se bucură „Spätzle”. De asemenea, literatura suabă abundă de poezii despre mâncarea preferată a suabilor, cum ar fi poezia publicată în 1838 în Schwarzwälder Boten, intitulată „Das Lob der Schwabenknöpfle”, poeziile „Schwäbische Leibspeisa” și „Spätzles-Lied”. Există numeroase activități și obiceiuri festive în cadrul cărora se face trimitere la „Schwäbische Spätzle”/„Schwäbische Knöpfle”, iar produsele sunt comercializate în cadrul industriei turistice cu ocazia unor săptămâni cu tematică culinară, a unor cursuri, ateliere și a unor concursuri de tăiat „Spätzle” manual. Recent, produsele „Schwäbische Spätzle”/„Schwäbische Knöpfle” au ajuns să fie considerate „ambasadorul culinar” al regiunii Suabia.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

https://register.dpma.de/DPMAregister/blattdownload/marken/2016/26/Teil-7/20160701

(1) JO L 343, 14.12.2012, p. 1.